6.4.2022
SK
Úradný vestník Európskej únie
C 152/19
Stanovisko Európskeho hospodárskeho a sociálneho výboru – Dobrovoľníci – občania formujú budúcnosť Európy (stanovisko z vlastnej iniciatívy) (2022/C 152/04)
Spravodajca: Krzysztof PATER
Rozhodnutie plenárneho zhromaždenia
25.3.2021
Právny základ
článok 32 ods.
2 rokovacieho poriadku stanovisko z vlastnej iniciatívy
Príslušná sekcia
sekcia pre zamestnanosť, sociálne veci a občianstvo
Prijaté v sekcii
24.11.2021
Prijaté v pléne
8.12.2021
Plenárne zasadnutie č.
565
Výsledok hlasovania (za/proti/zdržalo sa)
214/3/4
1.
Závery a odporúčania 1.1.
EHSV konštatuje, že v diskusii o budúcnosti Európy si musia tvorcovia politík uvedomiť, že budúcnosť Európy bude formovaná nielen politikmi a inštitúciami vrátane organizácií občianskej spoločnosti, ale aj miliónmi občanov – dobrovoľníkov, ktorí každý deň vynakladajú čas a energiu a konajú solidárne v záujme spoločného dobra v rámci organizácií občianskej spoločnosti i mimo nich.
1.2.
Dobrovoľníctvo zahŕňa milióny občanov v Európskej únii, ktorí zo solidarity voči ostatným ľuďom pomáhajú jednotlivo alebo v rámci organizovaných štruktúr (neformálnych aj formálnych).
Toto hnutie si vyžaduje systematickú a premyslenú podporu na úrovni EÚ aj členských štátov, pretože jeho vplyv na sociálny rozvoj je mnohonásobne vyšší ako potenciálne náklady.
EHSV by rád videl v nasledujúcich rokoch pozitívne kvalitatívne zmeny v tejto podpore, ktoré budú lepšie odrážať hodnotu dobrovoľníkov pre budúcnosť Európy.
1.3.
EHSV vyzýva Európsku komisiu, aby podnikla kroky na vyhlásenie roku 2025 za Európsky rok dobrovoľníkov, pričom sa domnieva, že by šlo o:
— spôsob, ako vzdať úctu miliónom dobrovoľníkov, ktorí preukazujú svoju významnú sociálnu úlohu, najmä v posledných mesiacoch svojou prácou v boji proti dôsledkom pandémie,
— spôsob ďalšej propagácie myšlienky dobrovoľníctva v spoločnostiach členských štátov, podnecovania väčšieho počtu ľudí k dobrovoľníctvu a preukázania, že ide o inkluzívnu, univerzálnu aktivitu, ktorá zahŕňa ľudí zo všetkých skupín a prostredí bez ohľadu na ich vek a postavenie v spoločnosti,
— príležitosť na výmenu skúseností a know-how medzi orgánmi členských štátov o právnych a politických nástrojoch na podporu aktivít dobrovoľníkov,
— inšpiráciu pre Európsku komisiu rozšíriť a vytvoriť nové programy zamerané na dobrovoľníkov všetkých vekových skupín;
— spôsob, ako propagovať porozumenie projektom, ktoré majú mimoriadny význam pre budúcnosť Európy a jej občanov, objektívnym údajom a faktom, a bojovať proti falošným a neobjektívnym informáciám.